SET บ่ายแกว่งไซด์เวย์ – กองทุน LTF หนุนแนะ “ซื้อ” KKP เป้า 63 บ. ปัจจัยหนุนเพียบ
SET บ่ายแกว่งไซด์เวย์ - Window Dressing และกองทุน LTF หนุนตลาด พร้อมให้แนวต้าน 1,530 แนวรับ 1,514 จุด โบรกฯ แนะ “ซื้อ” KKP ชูเป้า 63 บาท ปัจจัยหนุนเพียบ
28 ธ.ค. 2559

ข่าวหุ้นธุรกิจออนไลน์ รายงานตลาดหุ้นไทยดัชนี SET ปิดภาคเช้า (28ธ.ค.)แกว่งไซด์เวย์ในแดนบวก เช่นเดียวกับตลาดภูมิภาคที่เช้านี้ส่วนใหญ่จะปรับตัวขึ้น โดยตลาดหุ้นไทยรับแรงหนุนจากการทำ Window Dressing และเม็ดเงินจากกองทุน LTF แต่วอลุ่มเทรดบาง บ่ายนี้ดัชนีฯคงแกว่งไซด์เวย์ พร้อมให้แนวต้าน 1,530 แนวรับ 1,514 จุด
 
นายอดิศักดิ์ ผู้พิพัฒน์หิรัญกุล นักกลยุทธ์การลงทุน ฝ่ายวิเคราะห์หลักทรัพย์ บล.ธนชาต เปิดเผยว่า ตลาดหุ้นไทยในช่วงเช้าที่ผ่านมาแกว่งไซด์เวย์ในแดนบวก ในทิศทางเดียวกับตลาดหุ้นในภูมิภาคเอเชียที่ส่วนใหญ่จะปรับตัวขึ้น โดยเฉพาะตลาดหุ้นอินโดนีเซีย และหุ้นฟิลิปปินส์ ที่ปรับตัวขึ้นได้ดี
ทั้งนี้ ตลาดหุ้นไทยได้แรงหนุนจากการทำ Window Dressing และเม็ดเงินลงทุนจากกองทุนรวมหุ้นระยะยาว (LTF) แม้ว่ามูลค่าการซื้อขายจะยังคงเบาบางก็ตาม
แนวโน้มการลงทุนในช่วงบ่ายนี้ ดัชนีฯยังมีแนวโน้มแกว่งไซด์เวย์ โดยปัจจัยที่ยังช่วยหนุนดัชนีฯได้อยู่มาจากการทำ Window Dressing และกองทุน LTF พร้อมให้แนวต้าน 1,530 จุด แนวรับ 1,514 จุด
 
บล.ธนชาต ระบุในบทวิเคราะห์ (28ธ.ค.) ว่า SETปลายสัปดาห์นี้มีแนวโน้มเคลื่อนไหวตาม Window Dressing และแรงซื้อจากกองทุน LTF ด้วยกรอบการเคลื่อนไหว 1,514-1,530 จุด
ในขณะเดียวกัน แนะนำ “ซื้อ” KKP ด้วยเป้าหมายพื้นฐาน 63 บาท ด้วยปัจจัยสนับสนุนจาก 1) Sentiment บวกระยะสั้นจากการที่ถูกเพิ่มในดัชนี SET50 มีผลต้นปีหน้า 2) สินเชื่อรถยนต์มีแนวโน้มกลับมาขยายตัวปีหน้า 5% ขณะที่ NPL ผ่านจุดแย่ที่สุดไปแล้ว ส่งผลกำไรโตดี 57% ปีนี้ และจะขยายตัวต่อเนื่อง 8% ในปี 2017 3) Valuation ถูกที่ PE 8.6x ปีหน้า และให้ผลตอบแทนจากเงินปันผลสูงที่สุดในกลุ่มธนาคารที่ 7.5-8% ขณะทีทางเทคนิคมีแนวต้านระยะสั้นที่ 58.75 และถัดไปที่ 60.75 บาท
 
ส่วนหลักทรัพย์ที่มีมูลค่าการซื้อขายสูงสุดภาคเช้า 5 อันดับคือ
TASCO   มูลค่าการซื้อขาย  716.10  ล้านบาท ปิดที่   18.70 บาท เพิ่มขึ้น 1.20 บาท
DTAC    มูลค่าการซื้อขาย  645.25  ล้านบาท ปิดที่   37.00 บาท เพิ่มขึ้น 1.00 บาท
TKN     มูลค่าการซื้อขาย  638.56  ล้านบาท ปิดที่   28.25 บาท เพิ่มขึ้น 1.00 บาท         
STA     มูลค่าการซื้อขาย  626.20  ล้านบาท ปิดที่   22.30 บาท เพิ่มขึ้น 1.70 บาท
CPALL   มูลค่าการซื้อขาย  453.53  ล้านบาท ปิดที่   60.75 บาท ลดลง  0.50 บาท